google/wiki40b huggingface dataset:
Ray D. Nixon kullkraftverk

Ray D. Nixon kullkraftverk  er et kullkraftverk i El Paso County, delstaten Colorado, USA. Det har en installert produksjonskapasitet på 207 MW, fordelt på 1 blokk / turbin. Operatør er Colorado Springs kommune. Brenselkilden er kull.
North Dakota State University

North Dakota State University er et delstatseid universitet i Fargo i delstaten Nord-Dakota, USA. Det ble opprettet i 1890 som North Dakota Agricultural College, et såkalt land grant college (dvs med føderal bistand til ervervelse av campusgrunn). Det inngår i North Dakota University System.
Ved universitetet var det 12 258 studenter og 700 vitenskapelig ansatte i 2006, og samme året var skolepengene US$ 5 722 for studenter folkeregistrert i delstaten. Studiene gis opp til doktorgradsnivå. Det tilbys hele 42 ulike doktorgrader og 56 mastergrader. Det er en bred, typisk liberal arts-innretning på fagene som inkluderer de fleste humanistiske, sosialvitenskapelige og naturvitenskapelige fag, samt en egen business school.
NDSU er den største forskningsaktøren i Nord-Dakota, og inngår i Red River Valley Research Corridor. Viktige forskningsfelter er landbruk og næringsmidler, kjemisk teknologi og polymerer, RFID, magnetoelektronikk (spintronics) og nanoteknologi. Flere prosjekter har føderal finansiering, også fra det amerikanske Forsvarsdepartementet.
Bibliotekene ved NDSU har om lag 1,4 millioner titler.
Den sørarabiske føderasjon

Historie

Føderasjonen ble opprettet 4. april 1962 og hadde da 15 medlemsstater, alle tidligere en del av Føderasjonen av sørarabiske emirater. Føderasjonen fikk ytterligere to medlemmer: Staten Aden ble med 18. januar 1963 og i juni 1964 sluttet sultanatet Øvre Aulaqi seg til. Hovedstaden var al-Ittihad, vest for byen Aden. De fire statene som ikke sluttet seg til Den sørarabiske føderasjon, sultanatene Øvre Yafa, Kathiri, Qishn og Sokotra samt Shihr og Mukalla, ble fra januar 1963 samlet i Sør-Arabia-protektoratet.
Spørsmålet om Adens status og innflytelse var viktig. Planen om å innlemme Aden i føderasjonen var opprinnelig et forsøk på å demme opp for fagforeningsaktivismen i den strategisk viktige havnebyen. Aden gikk inn i føderasjonen med fortsatt status som kronkoloni og fikk rett til å tre ut av føderasjonen. Videre fikk Aden 24 av 85 medlemmer i føderasjonsforsamlingen og 4 av 14 regjeringsmedlemmer. Grunnlovsreform sto på dagsorden de følgende årene. Storbritannia inngikk en traktat med føderasjonen med sikte på selvstendighet. Den britiske regjeringen erklærte 1968 som året for selvstendighet.
Britene møtte økende motstand og føderasjonen var preget av opprør. I 1963 ble National Liberation Front (NLF)  dannet. Den var aktiv i føderasjonens ulike medlemsstater og i 1965 ble den regnet som en viktig maktfaktor. Andre grupper var også aktive i opprørskamp mot britene. Front for the Liberation of South Yemen (FLOSY) var støttet av Egypt, og var NLFs hovedrival i kampen om makten i et uavhengig Sør-Jemen. Konflikten i Nord-Jemen spilte også inn på situasjonen.
25. september 1965 opphevde britene føderasjonens grunnlov for å innføre direkte styre. Storbritannia bestemte seg for å trekke ut sine militære styrker og da denne prosessen var fullført gikk Den sørarabiske føderasjon i oppløsning. Den nasjonale frigjøringsfronten avsatte herskerne i medlemsstatene og erklærte landet selvstendig som Folkerepublikken Sør-Jemen den 30. november 1967.
Tales From The Fat Side

Tales From The Fat Side er en EP med Abnormal, utgitt i 1997.
Nordic 10000m Challenge

Nordic 10000m Challenge er et årlig løp på 10.000 meter, med deltakere fra de nordiske landene; Norge, Sverige, Danmark, Finland og Island. Landskampen er arrangert årlig siden 1997.
Nordic Athletics anbefaler at også deltakere fra baltiske land inviteres til konkurransen, dvs Estland, Latvia og Litauen.
Kaziranga nasjonalpark

Historie

Historien om Kaziranga som et beskyttet område kan spores helt tilbake til 1904 da Mary Victoria Leiter Curzon som var kona til visekongen av India, lord Curzon, besøkte området. Etter å ha mislyktes i å se ett neshorn der i et område som var beryktet på grunn av sine neshorn overtalte hun sin mann til å ta i bruk hastetiltak for å beskytte den minskende arten. Dette gjorde han ved å starte planleggingen av neshornets beskyttelse.
Parken het til å begynne med Kaziranga Game Sanctuary før den ble omdøpt til Kaziranga Wildlife Sanctuary i 1950. I 1985 ble Kaziranga nasjonalpark erklært som en del av UNESCOs verdensarvliste på grunn av parkens unike naturmiljø. Kaziranga-parken har vært vitne til flere naturlige og menneskeskapte katastrofer i løpet av de siste tiårene. Flom forårsaket av overfylte elver har ført til betydelige tap av dyreliv. Inngrep begått av mennesker langs periferien har også ført til redusert skog og villmark og tap av dyrenes habitat.
Parken feiret sitt hundreårsjubileum med mye brask og bram i 2005 da innbydde etterkommere av baronessen og lord Curzon under feiringen. I begynnelsen av 2007 ble elefanter og to neshorn flyttet til Manas National Park og er den første forekomsten av flytting av elefanter mellom to nasjonalparker i India.

Klima

Parken opplever tre årstider i løpet av året. Det er sommer, monsun og vinter. Vintersesongen, mellom november og februar er mild og tørr med en gjennomsnittlig temperatur på rundt 25° C. Sommersesongen mellom mars og mai er varm med temperaturer som for det meste er over 37° C. Monsun-sesongen varer fra juni til september og er ansvarlig for størstepartene av Kazirangas årlige nedbørsmengde på 2220 millimeter.
I månedene juli til august er vanligvis cirka tre fjerdedeler av den vestlige regionen av parken lagt under vann på grunn av den stigende vannstanden i Brahmaputra. Flommen forårsaker at de fleste dyrene migrerer til høyere og mer skogkledde områder utenfor den sørlige grensen av parken, blant annet til Mikir-åsene. Men sporadiske tørkeperioder skaper også problemer, blant annet matmangel for dyrelivet i parken.
Villmarken kaller

Handling

Filmen handler om diverse dyr i norsk natur, presentert gjennom omtrent de fire årstider.  Noe spesielt plott mangler.

Produksjon

Lyd var ordnet av Roger Arnoff, Kjell Jensen og Hærnes. Blant fotografene var Hans Hvide Bang, Knut Evensen, Olav Eikøtter og Kjell Søgård.  Zoologisk konsulent var Edvard K. Barth. Filmen tok fire år å ta opp og ett år å redigere de over 100 000 meter film ned til 2 700 meter.

Mottakelse

Den debuterte på Scala kino i Oslo den 14. september 1964 og ble sendt femten uker til ende.
Den solgte bra  og mottok derfor Sølvklumpen den 1. oktober 1965 for kinoåret 1964.  Den satte flere rekorder ved kinoer rundt om i landet, men skolebarna betalte jo reduserte billetter.

Kritikk

Filmmaterialet ble senere delt opp i flere kortfilmer om bevere og rørsangere. Per Høst anklaget Owesen for å ha filmet elger bak et gitter, at rørsangeren med gjøk i redet egentlig var svensk, og for at musene var filmet i Per Hafslunds kjeller, noe Hafslund ikke ville kommentere.  Owesen sa at elgsekvensene var av svenske Kurt Hellstrøm samt Owesen, fra Skrukkelia i Hurdal, i samarbeid med viltassistent Sterner. I et motsvar sa Owesen at Per Høst hadde brukt tamme rever i opptakene på en øy ved Larkollen, til sin film om Dyreliv i Oslomarka.  Til dette svarte Høst at det dreide seg om at en rev ble filmet med en død og utlagt hare i munnen.
Berlin-secesjonen

Berlin-secesjonen (tysk: Berliner Secession eller Berliner Sezession) er betegnelsen på en tysk kunstgruppe som eksisterte fra 1898 til 1933. Gruppen ble stiftet 2. mai 1898. Den tok avstand fra de etablerte kunstteorier og kunstretninger, fremfor alt historismen som gruppen anså tradisjonell og overflatisk. Begrepet secesjon er avledet av det latinske secessio og betyr deling eller avspaltning.
Jugendstilen var i begynnelsen av gruppens levetid karakteristisk for gruppens eget kunstsyn. I 1910 kom det til en ny avspaltning i Neue Sezession, etter at noen av medlemmene ble avvist internt i gruppen som følge av sin ekspresjonistiske stil.
Max Pechstein var i starten en drivende kraft i foreningen som hadde flere ledere. Berømte medlemmer var blant andre Max Beckmann, Lovis Corinth (1858–1925), Max Liebermann (1847–1935), Ernst Ludwig Kirchner (1880–1938), Karl Schmidt-Rottluff (1884–1976), Erich Heckel, Edvard Munch og Emil Nolde.
Panparken

Panparken ligger i Gjøvik sentrum, like vest for Fahlstrøms plass, med byens paradebygninger i nord (Vingården og Grand Hotell), Mjøsa i øst og gågateområdet (Storgata) i kvartalene mot sør og øst. Panparken er opparbeidet med springvann og beplantning. Mot Nedre Torvgate er det uteservering.
Parken er oppkalt etter Pan, en mytologisk skikkelse som opprinnelig var en gjetergud fra Arkadia.
Carillon (Berlin)

Carillon i Berlin [kariˈjɔ̃] er et manuelt spillbart klokkespill i ortsteilen Tiergarten i Berlins bydel Mitte. Det står i umiddelbar nærhet til Haus der Kulturen der Welt. Carillon ble innviet i 1987, bl.a. til minne om klokkespillene i Parochialkirche og Potsdamer Garnisonkirche som begge ble ødelagt i den andre verdenskrigen.
Tårnet er 42 meter høyt og har fasadekledning i larvikitt. Med 68 klokker er Carillon i Berlin det fjerde største i sitt slag i verden og spenner over fem og en halv oktav. Den største klokken veier 7,8 tonn.
Musikeren som betjener instrumentet spiller med både hender og føtter som på et orgel, og kalles carilloneur.
August Bebel

Bakgrunn

August Bebel kom fra et fattig soldathjem, bosatt i en kasematte i festningen Deutz foran Köln. Faren var underoffiseren Johann Gottlob Bebel som stammet fra Ostrowo i provinsen Posen, og moren var Wilhelmine Johanna Bebel (født Simon). Fattigdom, tuberkulose og sult tok livet av hele hans familie, og som eneste gjenlevende ble han henvist til fattigpleien og fattigskoler innen han som syttenåring ble satt i lære hos en dreiermester.
Han la deretter ut på en vandring, som lærlinger gjerne jorde, for å søke arbeidsmuligheter som etterhverkt kunne føre til fastere engasjement. Den førte ham førs til Sørvest-Tyskland, til Freiburg im Breisgau. Sener ekom han til Regensburg, München og Salzburg. Allerede i Freiburg var han trådt inn i det stedlige Kolpingsverk, en katolsk lærlingeforening som var åpen for protestanters medlemskap. Også i Salzburg tok han del i foreningsvirksomhet, tiltrukket av avisene som la fremme, og av videreutdannelsesmulighetene han der kunne få informasjon om.
Etter sine lærlings- og vandringsår bosatte han seg 1860 i Leipzig som dreier, og sluttet seg snart til arbeiderbevegelsen. I 1867 ble han ordfører i det av de liberaler grunnlagte Verband deutscher Arbeiterverbände. Under Wilhelm Liebknechts innflytelse førte han sitt forbund over til den sosialistiske leir, som bekjempet hele det bestående system.

Partigrunnleggelse, politisk lederskap

Bebel grunnla Sächsische Volkspartei i 1867 sammen med Wilhelm Liebknecht. I 1868 antok Verband deutscher Arbeiterverbände Den første internasjonales prinsipper, og i 1869 ble det omdannet av Bebel og Liebknecht til Die Socialdemokratische Arbeiterpartei. Partiet gikk sammen med ADAV, Allgemeiner Deutscher Arbeiterverein, i 1875 og ble til SADP, Sozialistische Arbeiterpartei Deutschland, som tok det nåværende navnet Sozialdemokratische Partei Deutschlands i 1890.
I 1872 ble Bebel dømt i en politisk rettssak, den såkalte Leipziger Hochverratsprozess, og dømt til to års festningsarrest (ærefull arrest), som han tilbragte på Burg Königstein. Bebel ble senere SPDs første formann og medlem av den tyske Riksdagen.
Etter å bodd i Berlin-Schöneberg i mange år, hvor en plakett er satt opp ved Hauptstraße 97, døde han 18. mars 1913 mens han besøkte en kuranstalt i Sveits, og ble begravet i Zürich.
Blant hans skrifter kan fremheves de to partiprogrammene Unsere Ziele (1871) og Die Frau in der Vergangenheit, Gegenwart und Zukunft (1883, senere under tittel Die Frau und der Socialismus), vidwre Charles Fourier (1888), Die Sonntagsarbeit (1888) og Die Lage der Arbeiter in den Bäckereien (1890). Hans Aus meinem Leben (tre bind, 1909-10) har stor betydning for det tyske sosialdemokratiske partiets historieforståelse.
Boken Die Frau und der Sozialismus var blant de verker som ble rammet av nasjonalsosialistenes bokbrenning i 1933.
Markus Lindholm

Karriere

Lindholm har studert geofag og biologi i München og Oslo, og er utdannet cand.scient. i biologi ved Universitetet i Oslo i 2000 og tok ph.d. i biologi ved Senter for økologisk og evolusjonær syntese (CEES) ved Universitetet i Oslo i 2006. Hans doktorgrad hadde tittelen Zooplankton diversity and successions in the Okavango delta, Botswana – diversity and ecosystem interactions in land/water ecotone. Han har vært seniorforsker ved Norsk institutt for vannforskning siden 2006, og er fra 2016 også forskningsleder for ferskvannsøkologi ved instituttet. Hans forskning fokuserer på ferskvannsøkologi, med særlig vekt på akvatisk biodiversitet. Han har publisert en rekke artikler i fagtidsskrifter som Journal of Thermal Biology, Biosemiotics, Water, Air and Soil Pollution, Evolutionary Biology, Freshwater Biology, African Zoology og Hydrobiologia.
Lindholm har tidligere arbeidet som lærer i naturfag på videregående trinn, ved steinerskoler og offentlige videregående skoler. Lindholm er også aktiv som skribent og foredragsholder, og har holdt en lang rekke foredrag og kurs om naturfag og pedagogikk. Han er forfatter av boka Jordens ansikt (1996) samt en lang rekke artikler, særlig om biologi, økologi og evolusjonsbiologi. Ved siden av sitt faglige arbeid i ferskvannsøkologi har han særlig vært opptatt av filosofi, evolusjonsbiologi og menneskesyn i sine populærvitenskapelige arbeider. I 2012 utgav han boka Evolusjon: Naturens kulturhistorie; for denne fikk han i 2013 Bokhandelens fagbokpris.

Familie

Han er sønn av steinerskolepionéren Dan Lindholm og pianistinnen Amalie Christie. Landbruksforskeren Werner Hosewinckel Christie (1877–1927) var hans morfar, og han er oldebarn av Carl Gustav Wedel-Jarlsberg til Atlungstad.
Fedra (TV-film)

Handling

Temaet er hentet fra antikken. Stykket handler om dronning Fedras kjærlighet til stesønnen Hippolytos og hennes hevn når hun blir avvist av ham.
Dominant og recessiv arv

Recessiv

Recessive gener er vikende gener som blir kamuflert av dominante gener, og som bare kommer til uttrykk sammen ved et allel likt seg selv. I praksis må recessivt virkende gener arves fra begge foreldrene for å komme til uttrykk (unntatt ved kjønnsbunden arv).

Dominant

Når man i biologien snakker om dominante arveegenskaper, mener man at dominante gener kamuflerer virkningen av et vikende gen (recessivt gen).
Baryon

Baryonsk masse

Baryonsk masse er masse som hovedsakelig består av baryoner (massemessig), dette gjelder blant annet alle typer atomer (noe som igjen gjelder for bortimot all synlig masse i universet). "Ikke-baryonsk masse" er det motsatte av slik masse, nemlig all type masse som ikke hovedsakelig består av baryoner. Dette kan bety vanlig masse som f. eks. nøytrinoer, fotoner eller frie elektroner. Men det kan også inkludere eksotiske former for ikke-baryonisk mørk materie, som f.eks supersymmetriske partikler, axioner eller sorte hull.
Gisløya

Gisløya er ei øy i Øksnes kommune i Nordland med areal på 5,57 km². Øya ligger på vestsiden av Gavlfjorden. Øya er flat og myrlendt, med Ramnhaugen som høyeste punkt, bare 37 moh. Gisløya er forbundet med Langøya med veifylling og ei kort bru.
Sørsiden av Gisløya er bebodd. I 2001 hadde øya 91 innbyggere. Det er bussforbindelse mellom Gisløya og Myre.
En del av Gisløya og gruntvannsområdet mellom Gisløya og Langøya er del av Grunnfjorden naturreservat.
Pista San Jerónimo

Pista San Jerónimo er en ishall i San Jerónimo sør i Mexico by. Den har adresse Avenida Contreras 300, og befinner seg i colonia San Jerónimo Lídice, 2,5 kilometer vest for Ciudad Universitaria. Den brukes ofte til ishockeykamper.
Trina

Etymologi

Trina er dannet som en kortform av Katrina eller andre navn som slutter på -trina, -trine eller -trin. Katrina har gresk opprinnelse og er dannet av katharos, «renset», «ren».
Dinklage

Dinklage er en by i Niedersachsen i Tyskland med (2004) ca. 13 000 innbyggere. Den ligger i landkretsen Vechta i Oldenburger Münsterland.
Stedets historie kjennes siden 1231, da det nevnes som Thinclage. Det fikk bystatus 16. september 1995. Byens navn har sin opprinnelse i gammelhøytysk og betyr «tingsted».
Byen har vært sete for greveslekten von Galen, som i tidligere tider hadde domsmyndighet der. Den senere kardinal Clemens August von Galen ble født i byen. Vannborgen i Dinklager Burgwald hvor kardinalen bodde i unge år er idag et benediktinernonnekloster.
Av byens befolkning er 69,3 % katolsk, 16,9 % evangelisk-luthersk og 13,8 % tilhører andre eller ingen religioner. I byrådet har CDU 19 seter og SPD 8 seter. Borgermester er Frank Bittner.
Www.Happy-People.net

www.Happy-People.net er et musikkalbum med Infinity, utgitt i 1999. Dette er bandets debutalbum.
Lakselord

Lakselord er en betegnelse brukt om deler av den engelske overklassen, adelsmenn og lorder, som kom til Norge som turister for å fiske laks i norske elver og jakte norsk vilt. Fra midten 1800-tallet av reiste velstående engelske adelsmenn og deler av aristokratiet til Norge for å bedrive laksefiske i norske elver, hvor de gjerne var karakterisert av sine tweedantrekk. I tillegg til den engelske overklassen reiste også andre europeiske adelige til Norge for sportsfiske på 1800-tallet og tidlig 1900-tall.
I dag er det få «lakselorder» igjen, rundt et par, hovedsakelig grunnet endringer i norsk elvefiske de siste tjue årene, og økt konkurranse fra Island og Russland.
«Lakselordenes» betydelige reisefølger og rikdom har opp gjennom historien vært viktig økonomisk for mange mindre norske bygder.
Qinglong (Qinhuangdao)

Qinglong (kinesisk: 青龙满族自治县; pinyin: Qīnglóng mǎnzú Zìzhìxiàn) er et autonomt fylke for mandsjuene i byprefekturet Qinhuangdao i provinsen Hebei i Folkerepublikken Kina.
Befolkningen var på 498 339 innbyggere i 1999.
Midlands

Midlands er et område i England, som navnet antyder, ligger midt i landet. Det tilsvarer omtrent det gamle kongeriket Mercia.
Området defineres normalt som bestående av greskapene Derbyshire, Herefordshire, Leicestershire, Lincolnshire, Northamptonshire, Nottinghamshire, Rutland, Shropshire, Staffordshire, Warwickshire, West Midlands og Worcestershire. Det ligger mellom Sør-England, Nord-England, East Anglia og Wales.
De to administrative regionene Vest-Midlands og Øst-Midlands dekker ikke hele det tradisjonelle området Midlands. Deler av det tradisjonelle Lincolnshire ligger nå i regionen Yorkshire og Humber, mens Peterborough som tidligere lå i Northamptonshire nå ligger i regionen Øst-England.
Det største urbane området inkluderer Birmingham, Wolverhampton og Coventry, og ligger for det meste innenfor grevskapet West Midlands. I Øst-Midlands finner man byene Leicester, Nottingham og Derby.

Betydning

England henviser ofte til seg selv i former av nord og sør, men mellom disse ytterpunktene finnes Midlands, midt imellom, men langt mer anonymt. Eksempelvis er den industrielle revolusjon ofte framstilt som et fenomen i nordlige England, men da England gikk inn i 1700-tallet som en jordbruksnasjon og forlot århundret som verdens fremste industrimakt, var det hovedsakelig grunnet oppfinnsomheten og forretningsånden til folk i Midlands. The Lunar Society («Månesamfunnet»), kalt så ettersom dets medlemmer møttes i og rundt Birmingham på mandager nærmeste kveld med fullmåne. Selskapet omfattet mange av de mest innovative tenkere i en særskilt innovativ tidsalder. ikke bare dampmaskinpionerne Matthew Boulton og James Watt, men også kjemikeren og fritenkeren Joseph Priestley (som oppdaget oksygen), Erasmus Darwin (bestefar av Charles Darwin), Josiah Wedgwood, og andre, ikke bare framstående personer i den industrielle revolusjon og fra Midlands (som også William Shakespeare var det), men i den større, globale opplysningstid.
Siden den industrielle revolusjon har Midlands vært et viktig industriområde, men som i resten av landet har det vært en nedgang i antall arbeidsplasser i produksjonsindustrien. På grunn av denne utviklingen har grensene for Midlands blitt mindre klare, spesielt i forhold til områdene sørover. Gloucestershire og Oxfordshire blir derfor i nyere tid noen ganger regnet med til Midlands; det samme gjelder til tider Cheshire i nordvest.
Den sørlige delen av Midlands har blitt utpekt av regjeringen som et satsingsområde for utvikling av arbeidsplasser og infrastruktur. I denne sammenhengen blir også Bedfordshire og Buckinghamshire knyttet til Midlands ettersom de er med i samme utviklingsprogram.
Oberlandesgericht Frankfurt

Oberlandesgericht München er den eneste oberlandesgericht i den tyske delstaten Hessen.

Over- og underordnete domstoler

Instansen over Oberlandesgericht Frankfurt er Bundesgerichtshof. Oberlandesgericht Frankfurt er ankeinstans for ti av Hessens ni landgerichter. Landgerichter under Oberlandesgericht Frankfurt er Landgericht Darmstadt, Landgericht Frankfurt, Landgericht Fulda, Landgericht Gießen, Landgericht Hanau, Landgericht Kassel, Landgericht Limburg, Landgericht Marburg og Landgericht Wiesbaden.
Villa Stenersen

Historie

I 1974 ble huset gitt av Rolf Stenersen i gave til staten. Han ønsket det benyttet som representasjonsbygning for staten eller som bolig for statsministeren. Bare en statsminister, Oddvar Nordli, har bodd i huset. Da Thorvald Stoltenberg var utenriksminister bodde han en periode i huset, men etter dette det har villaen i lange perioder stått ubenyttet. 
I 1999 vurderte en interdepartemental arbeidsgruppe alternative muligheter for bruk. Gruppen foreslo at huset benyttes til fleksibel og offentlig bruk til varierte kulturformål fortrinnsvis innenfor arkitektur-, design- og  estetikkfeltet. Dette vil sikre allmenn tilgjengelighet og vil samtidig være i samsvar med bygningens karakter og verneverdi og i Rolf Stenersens og Arne Korsmos ånd. Forslaget innebærer at Villa Stenersen blir bevart og formidlet som et viktig arkitektonisk verk. Stortinget gav sin tilslutning til forslaget i forbindelse med behandlingen av statsbudsjettet for 2000.

Norsk Form og Nasjonalmuseet

Villa Stenersen ble forvaltet av Norsk Form fram til 2014. Da overtok Nasjonalmuseet midlertidig ansvaret fram til 2017. Det er pr i dag ikke avklart hva som vil skje etter 2017. Nasjonalmuseet holder åpent hver søndag i sommerhalvåret, og arrangerer utstillinger og foredrag m.m. Jon Brænne fullførte i 2015 fargearkeologiske undersøkelser i huset, et arbeid som resulterte i en rapport med anbefalinger for videre bruk. Brænne anbefaler at huset renoveres og bygges opp som et såkalt husmuseum. Under Norsk Form ble Villa Stenersen benyttet som et studiesenter for arkitektur og design med arbeidsmuligheter for forskere og prosjekter. Det skulle være et sted for formidling av funksjonalismens arkitektur og design for et bredt publikum, med foredrag og omvisninger hver første søndag i måneden og etter avtale. Huset kunne leies av organisasjoner og bedrifter til arrangementer og møter som var i «husets og Stenersens ånd». 
Statsbygg har ansvaret for den daglige forvaltningen av eiendommen på vegne av staten.

Møblering

Villa Stenersen er ikke utstyrt som bolig for Rolf Stenersen eller for statsministeren. Under Norsk Form var villaen "møblert i arkitekturens ånd og utstyrt for å kunne brukes". Pr i dag jobber Nasjonalmuseet med å bygge opp en midlertidig utstilling med autentiske møbler fra 1939 og framover. Det har også blitt produsert ulike reproduksjoner av de opprinnelige maleriene til Edvard Munch, som hang i huset da det var nytt. Dette er produsert etter de opprinnelige fotografiene til fotografen Anders B. Wilse. De ble presentert i en utstilling som var i huset fram til medio 2018. Fra mai til oktober vises utstillingen "Le Corbusier ved havet" i villaen. Noen av de originale møblene vises fremdeles i huset under denne utstillingen.

Kulturminne

Villa Stenersen ble midlertidig fredet av Riksantikvaren i 2008, endelig fredet i 2012. Huset er et kulturminne og har nummer 116907 i Riksantikvarens kulturminnebase. Fredningsvedtaket omfatter både interiør og eksteriør, innbefattet hagen. Villa Stenersen er, som det eneste huset i Norge, medlem av Iconic Houses.